turjo4nis/wikipedia-bn-dump-20250701 huggingface dataset:
আহমদ রফিক

আহমদ রফিক (জন্ম: ১২ সেপ্টেম্বর, ১৯২৯) বাংলাদেশের একজন মুক্তমনা সাহিত্যিক ও সাংস্কৃতিক ব্যক্তিত্ব। তিনি একাধারে কবি, প্রবন্ধকার ও গবেষক। কবি রবীন্দ্রনাথ ঠাকুরের জীবন ও লেখনী সংক্রান্ত গবেষণায় বিশেষ অবদানের জন্য টেগোর রিসার্চ ইনস্টিটিউট তাকে 'রবীন্দ্রত্ত্বাচার্য' উপাধিতে ভূষিত করে। ১৯৫২ সালের ভাষা আন্দোলনে তিনি সক্রিয় ভূমিকা পালন করেন। ব্যক্তি জীবনে তিনি একজন চিকিৎসক।

জীবন বৃত্তান্ত 
আহমদ রফিক ব্রাহ্মণবাড়িয়ার সরাইল উপজেলার শাহবাজপুরে ১৯২৯ সালের ১২ই সেপ্টেম্বর জন্মগ্রহণ করেন। তার পিতা আবদুল হামিদ এবং মাতা রহিমা খাতুন। তার স্ত্রী ডা. এস. কে রুহুল হাসিন।

শিক্ষা 
রফিক ১৯৪৭ সালে নড়াইল মহকুমা হাই স্কুল থেকে প্রবেশিকা পাশ করেন। পরে তিনি বিজ্ঞান শাখায় সরকারি হরগঙ্গা কলেজ, মুন্সীগঞ্জ থেকে ১৯৪৯ সালে উচ্চ মাধ্যমিক পাশ করেন। তিনি ঢাকা মেডিকেল কলেজ থেকে ১৯৫৮ সালে চিকিৎসা বিজ্ঞানে স্নাতক (এমবিবিএস) ডিগ্রি অর্জন করেন। ডাক্তার হওয়া সত্ত্বেও তিনি সাহিত্যকর্মে মনোযোগ দেন।

প্রকাশিত গ্রন্থ

কবিতা 
 নির্বাসিত নায়ক (১৯৬৬);
 বাউল মাটিতে মন (১৯৭০);
 রক্তের নিসর্গে স্বদেশ (১৯৭৯);
 বিপ্লব ফেরারী, তবু (১৯৮৯);
 পড়ন্ত রোদ্দুরে (১৯৯৪);
 ঝবষবপঃবফ চড়বসং (১৯৯৪);
 শ্রেষ্ঠ কবিতা (১৯৯৮);
 ভালোবাসা ভালো নেই (১৯৯৯);
 নির্বাচিত কবিতা (২০০১)
 মিশ্র অনুভূতির কবিতা (২০১৯)
 একগুচ্ছ রাজনৈতিক কবিতা (২০১৯)।

ছোটগল্প 
 অনেক রঙের আকাশ (১৯৬৬)।

প্রবন্ধ-গবেষণা 
 শিল্প সংস্কৃতি জীবন (১৯৫৮);
 নজরুল কাব্যে জীবনসাধনা (১৯৫৮);
 আরেক কালান্তর (১৯৭৭);
 বুদ্ধিজীবীর সংস্কৃতি (১৯৮৬);
 রবীন্দ্রনাথের রাষ্ট্রচিন্তা ও বাংলাদেশ (১৯৮৭);
 ছোটগল্প : পদ্মাপর্বের রবীন্দ্রগল্প (১৯৮৭);
 একুশের ইতিহাস আমাদের ইতিহাস (১৯৮৮);
 ভাষা আন্দোলন : ইতিহাস ও তাৎপর্য (১৯৯১);
 ভাষা আন্দোলনের স্মৃতি ও কিছু জিজ্ঞাসা (১৯৯৩); এ
 এই অস্থির সময় (১৯৯৬);
 জাতিসত্তার আত্মঅন্বেষা :
 বাঙালি বাংলাদেশ (১৯৯৭);
 রবীন্দ্রভুবনে পতিসর (১৯৯৮);
 বাঙলা বাঙালি আধুনিকতা ও নজরুল (১৯৯৯);
 বাংলাদেশ জাতীয়তা ও জাতিরাষ্ট্রের সমস্যা (২০০০);
 নির্বাচিত কলাম (২০০০);
 একাত্তরে পাকবর্বরতার সংবাদভাষা (২০০১);
 কবিতা, আধুনিকতা ও বাঙলাদেশের কবিতা (২০০১);
 প্রসঙ্গ : রহুমাত্রিক রবীন্দ্রনাথ (২০০২);
 রবীন্দ্রভাবনায় গ্রাম : কৃষি ও কৃষক (২০০২);
 ভাষা আন্দোলন : গ্রাম : কৃষি ও কৃষক (২০০২);
 নির্বাচিত প্রবন্ধ (২০০২)।

শিল্পকলা 
 রবীন্দ্রনাথের চিত্রশিল্প (১৯৯৬)।

বিজ্ঞান 
 কেমন আছেন (চিকিৎসা বিজ্ঞান, ১৯৮৭);
 আদিমানবের সন্ধানে (নৃতত্ব, ১৯৮৯);
 ঔষুধ, চিকিৎসাসেবা : বৈষম্যের শিকার সাধারণ মানুষ (১৯৯৫);
 ফিট থাকুন, দেহে মনে (২০০১);
 এই পৃথিবীতে মানুষ (১৯৯৯)।

অনুবাদ 
 জীবন রহস্য (১৯৬৭);
 অণুর দেশে মানুষ (১৯৬৮);
 বিজ্ঞানের জয়যাত্রা (১৯৬৮)।

সম্পাদনা 
 নাগরিক (ত্রৈমাসিক সাহিত্যপত্র, ১৯৬৩-১৯৭১);
 দ্য ইস্ট পাকিস্তান মেডিকেল জার্নাল (১৯৬০-৭০);
 দ্য মেডিকেল ডাইজেস্ট (১৯৬০-৭০);
 পরিভাষা (১৯৬৮-৭০);
 সুজনেষু (মিনি সাহিত্যপত্র, ১৯৭২-৭৬);
 বাংলা একাডেমীর চিকিৎসা বিজ্ঞান পরিভাষা কোষ (সংকলক ও তত্ত্বাবধায়ক সম্পাদক)।

পুরস্কার 
 বাংলা একাডেমী পুরস্কার (১৯৭৯);
 অলক্ত সাহিত্য পুরস্কার (১৯৯৫);
 একুশে পদক (১৯৯৫);
 রবীন্দ্রত্ত্বাচার্য উপাধি (টেগোর রিসার্চ ইনস্টিটিউট), কলকাতা, (১৯৯৭)।
 রবীন্দ্র পুরস্কার
 প্রথম আলো বর্ষসেরা বই ১৪২০।

তথ্যসূত্র

গ্রন্থসূত্র 
 বাংলা একাডেমী লেখক অভিধান, ২০০৭, ঢাকা।

বাংলাদেশী সাহিত্যিক
১৯২৯-এ জন্ম
ব্রাহ্মণবাড়িয়া জেলার কবি
প্রবন্ধ ও গবেষণায় বাংলা একাডেমি সাহিত্য পুরস্কার বিজয়ী
বাংলাদেশী পুরুষ লেখক
জীবিত ব্যক্তি
বাংলা ভাষা আন্দোলনের সক্রিয় কর্মী
বাংলাদেশী পণ্ডিত
একুশে পদক বিজয়ী
বাংলা একাডেমি সাহিত্য পুরস্কার বিজয়ী
নাজমুল হক

মেজর নাজমুল হক (১ আগস্ট, ১৯৩৮ - ২৭ সেপ্টেম্বর, ১৯৭১) বাংলাদেশের মুক্তিযুদ্ধের একজন সেক্টর কমান্ডার ছিলেন। তার ডাকনাম টুলু। তিনি ৭নং সেক্টরের সেক্টর কমান্ডার হিসেবে দায়িত্ব পালন করেন।

জীবন 
মেজর নাজমুল হক ১৯৩৮ সালের ১ আগস্ট চট্টগ্রামের লোহাগাড়ার তৎকালীন সাতকানিয়া উপজেলার অন্তর্গত আমিরাবাদ ইউনিয়নে জন্মগ্রহণ করেন। তার বাবা অ্যাডভোকেট হাফেজ আহমদ, মা জয়নাব বেগম। তিনি কৃতিত্বের সঙ্গে কুমিল্লার পেশোয়ারা পাঠশালা থেকে ম্যাট্রিকুলেশন ও ঢাকার জগন্নাথ কলেজ থেকে উচ্চমাধ্যমিক পাস করেন। ঢাকা আহসান উল্লাহ ইঞ্জিনিয়ারিং কলেজে (বর্তমানে বুয়েট) দ্বিতীয় বর্ষে পড়ার সময়ই যোগ দেন পাকিস্তান সেনাবাহিনীতে। ১৯৬২ খ্রিষ্টাব্দের ১৪ অক্টোবর আর্টিলারী কোরে কমিশন লাভ করেন।

মুক্তিযুদ্ধে অবদান 
মুক্তিযুদ্ধের সময় নাজমুল হক পাকিস্তান সেনাবাহিনীতে মেজর পদে দায়িত্বপ্রাপ্ত ছিলেন। তিনি রাজশাহী জেলা, পাবনা জেলা, বগুড়া জেলা এবং দিনাজপুর জেলার অংশবিশেষ নিয়ে গড়ে ওঠা ৭ নং সেক্টরের কমান্ডার পদে ১৯৭১ এর এপ্রিল থেকে অগাস্ট মাস পর্যন্ত দায়িত্ব পালন করেছেন। তরংগপুর ছিল তার হেডকোয়ার্টার। তার সেক্টরে তিনি গেরিলা যুদ্ধ পরিচালনা করতেন এবং মুক্তিবাহিনীকে প্রশিক্ষণ দিতেন যারা প্রথাগত সামরিক প্রশিক্ষণপ্রাপ্ত ছিলো না। প্রায় পনের হাজার মুক্তিযোদ্ধা এ সেক্টরে যুদ্ধ করেছেন। বীরশ্রেষ্ঠ ক্যাপ্টেন মহিউদ্দীন জাহাঙ্গীর তার অধীনেই যুদ্ধ করেন।

১৮ মার্চ, ১৯৭১ তারিখে মেজর নাজমুল হককে নওগাঁয় ৭ ইপিআর উইংয়ের অধিনায়ক করে পাঠানো হয়। ২৫ মার্চ, ১৯৭১ এ পাকিস্তানি বাহিনীর বর্বর অপারেশন সার্চলাইট শুরু হলে পরদিন স্বাধীন বাংলার পতাকা উত্তোলন করে নওগাঁ মহকুমাকে শত্রুমুক্ত স্বাধীন বাংলার অংশ ঘোষণা করেন তিনি। স্থানীয় যুবকদের হাতে তিনি তুলে দেন অস্ত্র। স্বেচ্ছাসেবক যুবকদের নিয়ে গঠন করেন ইপিআর মুজাহিদ বাহিনী। সেই বাহিনীর অধিনায়ক হিসেবে প্রথমেই তিনি নওগাঁ ও বগুড়ার পাকিস্তানি হানাদারদের ক্যাম্প দখল করে শত্রুমুক্ত করেন গোটা বগুড়া জেলা। ২৮ মার্চ, ১৯৭১ তারিখে তার বাহিনীর দ্বিমুখী আক্রমণে রাজশাহী ক্যান্টনমেন্টে অবরুদ্ধ হয়ে পড়ে হানাদাররা। দিনাজপুরের ধনধনিয়াপাড়ায় ১৮ জুন, ১৯৭১ তারিখে বড় রকমের এক যুদ্ধের পর ওই এলাকা মেজর নাজমুলের বাহিনীর দখলে আসে। এতে ১৪ জন পাকিস্তানি সেনা মারা যায়।

মৃত্যু 

১৯৭১ সালের ২৭ সেপ্টেম্বর মেজর নাজমুল হক মিত্রবাহিনীর সঙ্গে উচ্চপর্যায়ের বৈঠক শেষে ভারতের শিলিগুড়ি ক্যান্টনমেন্ট থেকে ফেরার পথে দুর্ঘটনায় প্রাণ হারান। চাঁপাইনবাবগঞ্জের শিবগঞ্জ থানার অন্যতম ঐতিহাসিক স্থাপনা ছোট সোনা মসজিদ এর প্রাঙ্গনে মেজর নাজমুল হকের সমাধি রয়েছে। তার মৃত্যুর পর মেজর কাজী নুরুজ্জামানকে ৭ম সেক্টরের নতুন সেক্টর কমান্ডার হিসেবে নিয়োগ দেয়া হয়।

তথ্যসূত্র

আরও পড়ুন  
১. দৈনিক প্রথম আলো, "স্মরণ মুক্তিযুদ্ধের বীর মেজর নাজমুল" নাসির উদ্দিন হায়দার, ২৭.০৯.২০০৯

বহিঃসংযোগ 
 গুণীজন
 

১৯৩৮-এ জন্ম
১৯৭১-এ মৃত্যু
বাংলাদেশের মুক্তিযোদ্ধা
বাংলাদেশের স্বাধীনতা যুদ্ধের সেক্টর কমান্ডার
বাংলাদেশে সড়ক দুর্ঘটনায় মৃত্যু
চট্টগ্রাম জেলার ব্যক্তি
বাংলাদেশী সেনা কর্মকর্তা
টাঙ্গাইল সদর পানির ট্যাঙ্ক বধ্যভূমি

টাঙ্গাইল সদর পানির ট্যাঙ্ক বধ্যভূমি, এই বধ্যভূমিটি টাঙ্গাইল জেলা সদরের পানির ট্যাঙ্কের পাশে অবস্থিত।

মুক্তিযুদ্ধ চলাকালে হানাদার বাহিনী টাঙ্গাইল সার্কিট হাউসে অবস্থান নিয়ে শুরু করে হত্যাযজ্ঞ। রাজাকার-আলবদরদের সহায়তায় টাঙ্গাইল ও আশপাশের বিভিন্ন জেলা থেকে মুক্তিকামী মানুষ ও মুক্তিযোদ্ধাদের ধরে আনা হতো এই সার্কিট হাউসে। নির্যাতন চালানোর পর সার্কিট হাউসের পেছনে জেলা সদর পানির ট্যাংকের পাশে তাদের হত্যা আর গণকবর দেয়া হতো।

তথ্যসূত্র 

বাংলাদেশের বধ্যভূমি
খন্দকার আজিজুল ইসলাম

খন্দকার আজিজুল ইসলাম (ডাকনাম বাবুল ) বীর বিক্রম  একজন বীর মুক্তিযোদ্ধা।

জীবন 
খন্দকার আজিজুল ইসলাম টাঙ্গাইল জেলার মির্জাপুর থানার বানিয়ারা গ্রামে জন্মগ্রহণ করেন। মুক্তিযুদ্ধের সময় ঢাকা কলেজে বিএ দ্বিতীয় বর্ষের ছাত্র ছিলেন তিনি।

মুক্তিযুদ্ধে অবদান 
খন্দকার আজিজুল ইসলাম দুই নম্বর সেক্টরের সদর দপ্তর মেলাঘরে ১৯৭১ সালের জুন মাসের মাঝামাঝি বাংলাদেশ সেনাবাহিনীর অফিসার হিসেবে নির্বাচিত হন। প্রশিক্ষণ শেষে ৯ অক্টোবর তিনি সেকেন্ড লেফটেন্যান্ট হিসেবে  কমিশন্ড হন। তার পোস্টিং হয় নবম ইস্ট বেঙ্গল রেজিমেন্ট।

মৃত্যু 
সেকেন্ড লে. খন্দকার আজিজুল ইসলাম ২২ নভেম্বর, ১৯৭১ সালে এই চন্দ্রপুর যুদ্ধে সম্মুখ লড়াইয়ে শাহাদাৎবরণ করেন।

স্বীকৃতি 
মুক্তিযুদ্ধে তার আত্মদানের স্বীকৃতি স্বরূপ তাকে বীর বিক্রম উপাধিতে ভূষিত করা হয়।

তথ্যসূত্র

বহিঃসংযোগ

১৯৭১-এ শহীদ মুক্তিযোদ্ধা
বীর বিক্রম
১৯৭১-এ মৃত্যু
ঢাকা কলেজের প্রাক্তন শিক্ষার্থী
চন্দ্রপুর যুদ্ধ

চন্দ্রপুর যুদ্ধ ২২ নভেম্বর, ১৯৭১ সালে কসবা এবং ইমামবাড়ী রেলস্টেশনের মাঝামাঝি পূর্বদিকে সীমান্তের কাছাকাছি অবস্থিত চন্দ্রপুরে সংঘটিত হয়।

চন্দ্রপুরে পাকিস্তানের শক্তিশালী ঘাঁটি ছিলো। ভারতীয় চার কোর কমান্ডার লে. জেনারেল সগত সিং, ২৩ মাউন্টেন ডিভিশনের জিওসি মেজর জেনারেল আর ডি হীরা এবং ৭৩ মাউন্টেন ব্রিগেডের কমান্ডার ব্রিগেডিয়ার তুলি কে ফোর্স এর ভারপ্রাপ্ত কমান্ডার মেজর আবদুস সালেক চৌধুরী এবং নবম ইস্ট বেঙ্গল রেজিমেন্ট এর অধিনায়ক মেজর আইনউদ্দিনকে চন্দ্রপুর দখল করার নির্দেশ দেন। মেজর সালেক ও মেজর আইনউদ্দিন প্রস্তুতি ও সামর্থ্যের কথা বিবেচনা করে তীব্র আপত্তি জানান। তারা সদ্যগঠিত ব্যাটালিয়নটি নিয়ে শক্ত প্রতিরক্ষার ওপর আক্রমণকে আত্মঘাতী হবে বিবেচনা করে কিছুদিন সময় চান। এর প্রত্যুত্তরে ব্রিগেডিয়ার তুলি তাদের যোদ্ধা হিসেবে যোগ্যতা নিয়ে প্রশ্ন তুললে মেজর সালেক ও মেজর আইনউদ্দিন মর্যাদা রক্ষার্থে সম্মত হন।

কল্পনাপ্রসূত ও অবাস্তব এ আক্রমণ পরিকল্পনা প্রণয়নের জন্য পরে ব্রিগেডিয়ার তুলিকে কোর্ট মার্শাল করে চাকরিচ্যুত করা হয়।

তথ্যসূত্র 

দৈনিক প্রথম আলো, "বীর যোদ্ধার বীরগাথা", মেজর (অব) কামরুল হাসান ভূঁইয়া, ২২.১১.২০০৯

বাংলাদেশের স্বাধীনতা যুদ্ধের সামরিক অভিযান ও যুদ্ধ
নবম ইস্ট বেঙ্গল রেজিমেন্ট

৯ অক্টোবর, ১৯৭১ সালে চতুর্থ ইস্ট বেঙ্গল রেজিমেন্ট এর এক কোম্পানি পুরোনো সৈনিক, ইপিআর, আনসার, মুজাহিদ আর গণযোদ্ধাদের নিয়ে নবম ইস্ট বেঙ্গল রেজিমেন্ট গঠিত হয়।

অধিনায়ক 

প্রথম অধিনায়ক মেজর মোহাম্মদ আইনউদ্দিন।

বাংলাদেশের স্বাধীনতা যুদ্ধ
শরীফ ইমাম

শরীফ ইমাম  হলেন শহীদ জননী জাহানারা ইমাম এর স্বামী ও শহীদ শাফি ইমাম রুমী বীর বিক্রমের পিতা।

জীবন 
শরীফ ইমামের ৩০ অক্টোবর, ১৯২৫ সালে জন্মগ্রহণ করেন। তাঁর আদিনিবাস নীলফামারী জেলায় ডোমার উপজেলার খাটুরিয়া গ্রামে। রংপুর শহরের মুন্সিপাড়ায় তার পৈতৃক আবাস ছিলো। তার পিতা মোহাম্মদ আলী ছিলেন পেশায় আইনজীবী।

শরীফ ইমামের জন্মের দুই বছর পর তার মা মারা যান। মাতৃহারা চারটি সন্তানকে লেখাপড়ার দায়িত্ব নেন তার পিতা।

১৯৪৮ সালে ৯ আগস্ট তিনি জাহানারা ইমামের সঙ্গে বিবাহবন্ধনে আবদ্ধ হন। তাদের দুই পুত্রসন্তান শাফী ইমাম রুমী ও সাইফ ইমাম জামী।

শিক্ষা ও কর্মজীবন 
শরীফ ইমাম রংপুর জিলা স্কুল থেকে ১৯৪২ সালে প্রথম বিভাগে ম্যাট্রিক পাস করেন। তারপর রংপুর কারমাইকেল কলেজ-এ বিজ্ঞান বিভাগে ভর্তি হন। রংপুর কারমাইকেল কলেজ থেকে ১৯৪৪ সালে প্রথম বিভাগে আইএসসি ও কলকাতার শিরপুর ইঞ্জিনিয়ারিং কলেজ থেকে সিভিল ইঞ্জিনিয়ারিং বিভাগে পাস করেন। ডিজাইনে বিভাগে তিনি সোনার মেডেল পান।

১৯৫০ সালে শরীফ ইমাম ঢাকায় সিএন্ডবিতে ডিজাইন বিভাগে যোগদান করেছিলেন। পরে সরকারি চাকরি ছেড়ে দিয়ে দি ইঞ্জিনিয়ার্স লিমিটেডে যোগদান করেন।

মুক্তিযুদ্ধে অবদান 
১৯৭১ সালে মুক্তিযুদ্ধে ইমাম পরিবার সক্রিয় ভূমিকা পালন করে। শরীফ ইমাম ও তার বন্ধু সাজেদুর রহমান খান টাকা সংগ্রহ করে অল্প অল্প করে মুক্তিযোদ্ধাদের জন্য পাঠাতেন। বিভিন্ন প্রয়োজনে মুক্তিযোদ্ধারা শরীফ ইমামের ‘কণিকা’ বাড়িতে আসা-যাওয়া করতেন। জুন মাসের শেষের দিকে দুই নম্বর সেক্টর কমান্ডার মেজর খালেদ মোশাররফ এর একটি চিঠি নিয়ে শাহাদাত চৌধুরী ও হাবিবুল আলম আসেন শরীফ ইমামের বাড়িতে। পাকিস্তানি হানাদার বাহিনীর চলাচল ব্যাহত করার উদ্দেশ্যে খালেদ মোশাররফ তার কাছে বাংলাদেশের ব্রিজ ও কালভার্টের ব্যাপারে তথ্য চেয়ে পাঠান। শরীফ ইমাম ব্রিজের ঠিক কোন কোন পয়েন্টে এক্সপ্লসিভ বেঁধে ওড়ালে ব্রিজ ভাঙবে অথচ কম ক্ষতি হবে অর্থাৎ দেশ স্বাধীন হওয়ার পর সহজে মেরামত করা যাবে, সেভাবে বিস্তারিত তথ্য দিতেন মুক্তিযোদ্ধাদের।

১৯৭১ সালের ২৯ আগস্ট রুমী ও পরিবারের অন্য সদস্যে সঙ্গে শরীফ ইমামকেও পাকিস্তানি হানাদার বাহিনী বাসা থেকে ধরে নিয়ে যায়। পরবর্তীকালে পাকিস্তানি হানাদার বাহিনী শরীফ ইমামকে অমানুষিক শারীরিক ও মানসিক নির্যাতন করে আহত অবস্থায় ছেড়ে দেয়।

পুত্র রুমীকে উদ্ধার করার জন্য শরীফ ইমাম পাকিস্তান সেনাবাহিনীর কাছে দাক্ষিণ্য কামনা করতে রাজি হননি। এর ফলস্বরূপ পাকিস্তান সেনাবাহিনী গেরিলা মুক্তিযোদ্ধা রুমীকে হত্যা করে।

মৃত্যু 
১৩ ডিসেম্বর, ১৯৭১ হৃদযন্ত্রের ক্রিয়া বন্ধ হয়ে শরীফ ইমাম মৃত্যুবরণ করেন।

তথ্যসূত্র 

দৈনিক প্রথম আলো, "মুক্তিযুদ্ধের নিভৃত এক সহযাত্রী", প্রশান্ত কর্মকার | তারিখ: ৩০-১০-২০০৯ 

 

বাংলাদেশের স্বাধীনতা যুদ্ধে জড়িত ব্যক্তি
১৯২৫-এ জন্ম
১৯৭১-এ মৃত্যু
কারমাইকেল কলেজ, রংপুরের প্রাক্তন শিক্ষার্থী
রংপুর জিলা স্কুলের প্রাক্তন শিক্ষার্থী
মুক্তিবাহিনীর কর্মকর্তা
ভি পি সিং

ভি পি সিং একজন ভারতীয় সেনা কর্মকর্তা। তিনি মিত্রবাহিনীর হয়ে লড়াই করেন এবং বাংলাদেশের মাটিতে মৃত্যুবরণ করেন।

কর্মজীবন 
১৯৭১ সালে ভি পি সিং ভারতীয় সেনাবাহিনীর মেজর হিসেবে গুর্খা কোম্পানি কমান্ডার হিসেবে দায়িত্ব পালন করছিলেন।

মৃত্যু 
১৯৭১ সালের নভেম্বর মাসে রাধানগর যুদ্ধে মেজর ভি পি সিং ৬৭ জন গুর্খা সেনা সহ নিহত হন।

তথ্যসূত্র

১৯৭১-এ মৃত্যু
বাংলাদেশের স্বাধীনতা যুদ্ধে জড়িত ব্যক্তি
আবু জাহিদ

আবু জাহিদ একজন কিশোর মুক্তিযোদ্ধা। বাংলাদেশের মুক্তিযুদ্ধে তিনি রণাঙ্গণে শহীদ হন। তিনি "আবু" নামে কুমিল্লার মুক্তিযোদ্ধাদের কাছে পরিচিত ছিলেন।

জীবন 
কিশোর শহীদ মুক্তিযোদ্ধা আবু জাহিদের জন্ম ১৯৫৬ সালের জানুয়ারি মাসে কুমিল্লা শহরের মগবাড়ী চৌমুহনীতে। বাবা আবুল হাসেম দুলা মিয়া ও মা ভেলুয়া বিবির পাঁচ পুত্রসন্তানের একজন আবু। ১৯৬৭ সালে কুমিল্লা জিলা স্কুল এ পঞ্চম শ্রেণীতে ভর্তি হন তিনি।

মুক্তিযুদ্ধে অবদান 
কুমিল্লা জিলা স্কুলের নবম শ্রেণীতে থাকার সময় তিনি বাড়ি থেকে পালিয়ে মুক্তিযুদ্ধে যোগ দেন। একাত্তরের জুন মাসের প্রথম সপ্তাহে আবু গোমতী নদী সাঁতরে পার হয়ে কুমিল্লা শহরের অদূরে ভারতের ত্রিপুরা রাজ্যের সোনামুড়া টিলার কাছে মুক্তি শিবিরে এসে উপস্থিত হন। তখন তার শরীরের সব কাপড় ছিল ভেজা। সেখানে উপস্থিত অন্য মুক্তিযোদ্ধারা তাকে বয়স কম বলে মুক্তিযুদ্ধে যেতে বারণ করেন। অনেক পীড়াপীড়ির পর সেক্টর ইস্টার্ন জোনের কমান্ডার শেখ ফজলুল হক মনি তাকে প্রশিক্ষণের সুযোগ দেন। প্রশিক্ষণ শেষে আবু অবস্থান করছিলেন নিমবাগ বাদাম ঘাট হেড কোয়ার্টারে।

মৃত্যু 
১২ সেপ্টেম্বর, ১৯৭১ রাতে নাজমুল হাসান পাখীর নেতৃত্বে ব্রাক্ষণবাড়িয়া জেলার কসবা উপজেলার চারগাছ বাজারে মুক্তিযোদ্ধারা পাকিস্তানি বাহিনীর বিরুদ্ধে একটি ঝটিকা অপারেশনে বের হন। নয়জন মুক্তিযোদ্ধার একটি বহর নৌপথে ওই অপারেশনে রওনা হয়। ওই দলে ছিলেন শিব নারায়ণ দাস, নৃপেণ পোদ্দার, মুমিনুল হক ভূঞা, মোজাম্মেল হক, সাইফুল ইসলাম, আবু জাহিদসহ আরও অনেকে। রাতের অপারেশন, তাই কিছু বুঝে ওঠার আগেই পাকিস্তানি বাহিনীর দোসর এ দেশের আলবদর বাহিনীর সহায়তায় মাঝনদীতে দলটির ওপর গুলি চালায়। তখন পাকিস্তানি বাহিনীর গুলিতে মারা যান মোজাম্মেল হক ও সাইফুল ইসলাম। কনিষ্ঠ মুক্তিযোদ্ধা আবুও গুলিবিদ্ধ হয়ে নদীতে ঝাঁপ দেন। কিন্তু তিনিও মৃত্যুর কোলে ঢলে পড়েন। সঙ্গী এবং মুক্তিকামী জনতা নদী থেকে কিশোর আবুর মরদেহ উদ্ধার করে। অতঃপর তাকেসহ তিন মুক্তিযোদ্ধাকে চারগাছ উচ্চবিদ্যালয় এলাকায় সমাধিস্থ করা হয়। পরে সেখানে তাদের স্মরণে শহীদ মিনার নির্মাণ করা হয়।

স্বীকৃতি 
আবু জাহিদের নামে কুমিল্লা জিলা স্কুলে মিলনায়তনের নামকরণ করা হয়েছে।

তথ্যসূত্র 

দৈনিক প্রথম আলো, "মুক্তিযোদ্ধা আবুর কথা বলছি", গাজীউল হক | তারিখ: ১২-০৯-২০০৯ 

১৯৫৬-এ জন্ম
১৯৭১-এ মৃত্যু
বাংলাদেশের মুক্তিযোদ্ধা
১৯৭১-এ শহীদ মুক্তিযোদ্ধা
কুমিল্লা জিলা স্কুলের প্রাক্তন শিক্ষার্থী
চরমপত্র

চরমপত্র হলো এম আর আখতার মুকুল রচিত ও উপস্থাপিত স্বাধীন বাংলা বেতার কেন্দ্রের সবচেয়ে জনপ্রিয় অনুষ্ঠান।

চরমপত্র অনুষ্ঠানটি স্বাধীন বাংলা বেতার কেন্দ্র চালু হওয়ার দিন ২৫শে মার্চ থেকে শুরু করে ১৬ই ডিসেম্বর বাংলাদেশ স্বাধীন হওয়ার দিন পর্যন্ত প্রতিদিন প্রচারিত হয়েছে। 'চরমপত্র' অনুষ্ঠানটির নামকরণ করেছিলেন স্বাধীন বাংলা বেতারকেন্দ্রের কর্মী আশফাকুর রহমান খান। 'চরমপত্র' - এর প্রতিটি অধ্যায় রচনা ও পাঠ করেন এম আর আখতার মুকুল।

'চরমপত্র' ছিল ব্যাঙ্গাত্মক ও শ্লেষাত্মক মন্তব্যে ভরপুর একটি অনুষ্ঠান। মানসম্মত রেকর্ডিং স্টুডিওর অভাবে টেপ রেকর্ডারে 'চরমপত্র' রেকর্ডিং করা হতো এবং ৮-১০ মিনিটের এই টেপ নিয়মিতভাবে স্বাধীন বাংলা বেতারকেন্দ্রের ট্রান্সমিটার থেকে প্রচারিত হতো। 'চরমপত্র' - এর প্রতিটি অনুষ্ঠানের রচনা ও ব্রডকাস্টিং-এর জন্য এম আর আখতার মুকুল এর পারিশ্রমিক নির্ধারিত হয়েছিল ৭ টাকা ২৫ পয়সা।

স্বাধীন বাংলা বেতার কেন্দ্র থেকে প্রচারিত এই অনুষ্ঠান মুক্তিযোদ্ধাদের উৎসাহ ও উদ্দীপনা দানের জন্য রচিত ও পরিবেশিত হতো। এই অনুষ্ঠান বাংলাদেশের শত্রু কবলিত এলাকার জনগোষ্ঠী ও ভারতে অবস্থানরত বাঙ্গালি শরণার্থীদের মনোবল বৃদ্ধিতে গুরুত্বপূর্ণ ভূমিকা রাখে।

তথ্যসূত্র

বেতার অনুষ্ঠান
বাংলাদেশের স্বাধীনতা যুদ্ধের প্রতিক্রিয়া
বাংলা সাহিত্য
কোল্যাটেরাল (চলচ্চিত্র)

কোল্যাটেরাল () হচ্ছে ২০০৪ সালে মুক্তিপ্রাপ্ত একটি অপরাধ চলচ্চিত্র। এতে মূল ভূমিকায় অভিনয় করেছেন টম ক্রুজ, এবং জেমি ফক্স। ছবিটি পরিচালনা করেছেন মাইকেল মান, এবং এটি লিখেছেন স্টুয়ার্ট বিটি।

চলচ্চিত্রটি চিত্রধারণের কাজ হয়েছে ক্যালিফোর্নিয়ার লস অ্যাঞ্জেলসে, যদিও মূল চিত্রনাট্যে নিউ ইয়র্ক সিটির উল্লেখ ছিলো। এইচবিও-এর আয়োজিত এক অনুষ্ঠানে পরিচালক মাইকেল মান বলেন যে, চলচ্চিত্রটির সমসীমা ছিলো ২৪ জানুয়ারি সন্ধ্যা সাড়ে ছয়টা থেকে ২৫ জানুয়ারি ভোর পাঁচটা চল্লিশ মিনিট পর্যন্ত।

চলচ্চিত্রটি টম ক্রুজের ব্যতীক্রমী খলনায়কমূলক ভূমিকার জন্য বিখ্যাত। এছাড়াও এ ছবিতে জেমি ফক্সের অভিনয়ও যথেষ্ট প্রশংসা লাভ করেছে। জেমি ফক্স এ চলচ্চিত্রে তার অভিনয়ের জন্য সেরা পার্শ্বঅভিনেতা হিসেবে একাডেমি পুরস্কারের মনোনয়ন লাভ করেছিলেন।

তথ্যসূত্র 

২০০৪-এর চলচ্চিত্র
ইংরেজি ভাষার চলচ্চিত্র
মার্কিন চলচ্চিত্র
প্যারামাউন্ট পিকচার্সের চলচ্চিত্র
টম ক্রুজ প্রযোজিত চলচ্চিত্র
ড্রিমওয়ার্কস পিকচার্সের চলচ্চিত্র
মার্কিন অপরাধ থ্রিলার চলচ্চিত্র
লস অ্যাঞ্জেলেসের পটভূমিতে চলচ্চিত্র
মার্কিন মারপিটধর্মী রোমাঞ্চকর চলচ্চিত্র
মার্কিন নব্য-নোয়ার চলচ্চিত্র
বাফটা বিজয়ী (চলচ্চিত্র)
২০০৪-এর পটভূমিতে চলচ্চিত্র
লস অ্যাঞ্জেলেসে ধারণকৃত চলচ্চিত্র
২০০০-এর দশকের ইংরেজি ভাষার চলচ্চিত্র
২০০০-এর দশকের মার্কিন চলচ্চিত্র
ইংরেজি ভাষার মারপিটধর্মী রোমাঞ্চকর চলচ্চিত্র
জাতীয় তথ্যবিজ্ঞান কেন্দ্র

জাতীয় তথ্যবিজ্ঞান কেন্দ্র (এনআইসি) ভারত সরকারের তথ্যবিজ্ঞান পরিষেবা ও তথ্য ও যোগাযোগ প্রযুক্তি পরিষেবা সংক্রান্ত প্রধান বিজ্ঞান ও প্রযুক্তি সংগঠন। এনআইসি ভারতের যোগাযোগ ও তথ্যপ্রযুক্তি মন্ত্রকের তথ্যপ্রযুক্তি বিভাগের একটি অঙ্গ। ভারতে জাতীয়, রাজ্য ও জেলাস্তরের সরকারি বিভাগগুলিতে ই-গভর্নেন্স প্রবর্তন, উন্নয়ন, এবং সরকারি পরিষেবায় স্বচ্ছতা আনয়নে এই সংস্থার ভূমিকা বিশেষভাবে উল্লেখযোগ্য। ভারত সরকারের সকল ওয়েবসাইট এনআইসি-র অধীনস্থ।

তথ্যসূত্র

বহিঃসংযোগ 
 National Informatics Centre - Official website.

ভারত সরকার
১৯৭৬-এ ভারতে প্রতিষ্ঠিত
১৯৭৬-এ প্রতিষ্ঠিত সরকারি সংস্থা
চুম্বন

চুম্বন হল দুই ঠোঁটের স্পর্শ দিয়ে কাউকে আদর করা বা স্নেহ প্রকাশ করা। সাধারণভাবে প্রেম, কাম, স্নেহ, অনুরাগ, শ্রদ্ধা, সৌজন্য অথবা শুভেচ্ছা প্রকাশার্থে অন্য কারো চিবুক, অধরোষ্ঠ, করতল, কপাল বা অন্য কোন অঙ্গে ঠোঁট অর্থাৎ অধরোষ্ঠ স্পর্শ করা। সৌভাগ্য কামনায়, সম্মান প্রদর্শনার্থে বা কিছু প্রাপ্তির আনন্দ প্রকাশার্থে ঐ বস্তুতে অধরোষ্ঠ স্পর্শ করানোও চুম্বন। স্নেহ-ভালবাসা প্রকাশার্থে চুম্বন একটি সাধারণ প্রথা। যৌনসঙ্গমকালে চুম্বন একটি গুরুত্বপূর্ণ শৃঙ্গার। বাৎস্যায়নের কামসূত্রে বিভিন্ন প্রকার চুম্বনের বর্ণনা পাওয়া যায়। তবে আধুনিক কাল অবধি তাহিতি এবং আফ্রিকা মহাদেশের কোনো কোনো আদিবাসী সমাজে চুম্বন প্রথা অজ্ঞাতই রয়ে গেছে।

সংস্কৃত "চুম্বন" থেকে বাংলায় "চুমা", "চুমু", "চুমো" প্রভৃতি শব্দের উৎপত্তি হয়েছে। মানব সভ্যতার বিভিন্ন পর্যায়ে নানা অনুষ্ঠান ও উৎসবে চুম্বন প্রথা ব্যবহৃত হয়ে আসছে। এটি অভিবাদনের সাধারণ একটি রীতি। পবিত্র ধর্মগ্রন্থাবলিতেও চুম্বনের কথা বর্ণিত হয়েছে। হোমারের রচনা থেকে জানা যায় যে প্রাচীন গ্রিসে শ্রদ্ধা প্রদর্শনের পন্থা হিসেবে ওষ্ঠ, হস্ত ও পদ চুম্বনের প্রথা প্রচলিত ছিল। প্রাচীন রোমে, ইসাক ডি’ইসরায়েলির বর্ণনা থেকে জানা যায়, কেউ কেউ একনায়কের হস্ত চুম্বনের অনুমতি প্রাপ্ত হলে "নিজেদের ভাগ্যবান মনে করতেন"। আধুনিক যুগেও চুম্বন প্রায়শই ধর্মোপাসনার অঙ্গ হিসেবে পরিগণিত হয়। হজ্জ পালন কালে মুসলমানরা ক্বাবার প্রাচীরে স্থাপিত হাজরে আসওয়াদ নামক পাথরটিতে চুম্বন করে থাকে।

ছবিঘর

পাদটীকা

বহিঃসংযোগ 

 Put your sweet lips... (A history of the kiss), Keith Thomas, The Times, June 11, 2005 
 The Kiss of Life, Joshua Foer, New York Times, February 14, 2006
 How Kissing Works, History and Anatomy of the Kiss, Tracy V. Wilson, Howstuffworks
 Kiss in the Street, Etienne Martin, StreetArt
 Scientific American Affairs of the Lips: Why We Kiss
 Famous Kisses From Judas to Spider-Man

প্রেম
জৈবিক লিঙ্গ
সংস্কৃতি
চুম্বন
অভিবাদন
আন্তঃব্যক্তিক সম্পর্ক
যৌনক্রিয়া
অঙ্গভঙ্গি
টালিগঞ্জ ক্লাব

টালিগঞ্জ ক্লাব দক্ষিণ কলকাতার টালিগঞ্জে অবস্থিত একটি কান্ট্রি ক্লাব। এই ক্লাবের জনপ্রিয় নাম টলি ক্লাব। কলকাতার একটি ১৮-হোলবিশিষ্ট গলফ কোর্স এই ক্লাবে অবস্থিত। স্যার উইলিয়াম ক্রুইকশ্যাঙ্ক ১৮৯৫ সালে ঘোড়দৌড়ের জন্য এই ক্লাব প্রতিষ্ঠা করেন। তবে এই ক্লাব প্রতিষ্ঠার অন্যতম উদ্দেশ্য ছিল "সকল প্রকার ক্রীড়ার উন্নতি সাধন"। ১০০ একর জমির উপর এই ক্লাব ও তার ২০০ বছরের পুরনো ক্লাব হাউসটি অবস্থিত।

বহিঃসংযোগ 
 Golf courses in India

কলকাতায় ক্রীড়া
ভারতের গলফ ক্লাব ও গলফ কোর্স
১৮৯৫-এ ভারতে প্রতিষ্ঠিত
কেসামান

কেসামান (জমানত) () আলজেরিয়ার জাতীয় সঙ্গীত। ফ্রান্স থেকে স্বাধীনতার পরে ১৯৬৩ সালে সল্প সময়তে একে গ্রহণ করা হয়েছিল। এটি গানের কথা দিয়েছেন মুফদি জাকারিয়া (লিখেছেন ১৯৫৬ সালে ফরাসি ঔপনিবেশিক শক্তিসমূহের কাছে বন্দি অবস্থায়) এবং সুর দিয়েছেন একজন মিশরীয় আবদি রবলেহ্‌।

গানের কথা

তথ্যসূত্র

বহিঃসংযোগ 
 গানের কথা আরবীতে
 কেসামানের এমপিথ্রি সংস্করণ

জাতীয় সঙ্গীত
আরবি ভাষার গান
আশরাফুজ্জামান খান

১৯৭১ সালের ১৬ ডিসেম্বর বাংলাদেশের মুক্তিযুদ্ধে চূড়ান্ত বিজয়ের আগমুহূর্তে বুদ্ধিজীবী হত্যাকাণ্ডের পরিকল্পনা ও বাস্তবায়নের অন্যতম হোতা, গুপ্তঘাতক আলবদর বাহিনীর নেতা মোহাম্মদ আশরাফুজ্জামান খান ১৯৪৮ সালের ২৮ ফেব্রুয়ারি ফরিদপুরে জন্মগ্রহণ করে। আশরাফুজ্জামান খান ছিল ইসলামী ছাত্র সংঘের কেন্দ্রীয় সদস্য এবং আল বদর বাহিনীর শীর্ষস্থানীয় সদস্য। আশরাফুজ্জামান খান আলবদর বাহিনীর অধিনায়ক হিসেবে দায়িত্ব পালন করেছে।

৩ নভেম্বর, ২০১৩ সালে আন্তর্জাতিক অপরাধ ট্রাইব্যুনাল, আশরাফুজ্জামান খান কে ১৯৭১ সালের ১০ থেকে ১৫ ডিসেম্বরের মধ্যে ১৮ জন বুদ্ধিজীবীকে অপহরণের পর হত্যার দায়ে ফাঁসির দড়িতে ঝুলিয়ে মৃত্যুদণ্ডের আদেশ দিয়েছেন আন্তর্জাতিক অপরাধ ট্রাইব্যুনাল-২। তার বিরুদ্ধে আনা ১১টি অভিযোগই সন্দেহাতীতভাবে প্রমাণিত হয়েছে।

১৯৭১ সালের ডিসেম্বর মাসে মুক্তিযুদ্ধ চলাকালে আশরাফুজ্জামান খান এবং তার বাহিনী মিরপুরে মুনীর চৌধুরী, আবুল খায়ের, গিয়াসউদ্দিন আহমদ, রাশিদুল হাসান, ড. ফায়জুল মহি এবং ড. মোহাম্মদ মর্তুজাসহ ঢাকা বিশ্ববিদ্যালয়ের শিক্ষকদের হত্যা করে।

১৯৭১ সালের শেষ দিকে যুদ্ধাপরাধী আশরাফুজ্জামান খানের বাড়ি থেকে পাওয়া তার ব্যক্তিগত ডায়েরিতে ঢাকা বিশ্ববিদ্যালয়ের ২০ জনের বেশি শিক্ষক ও কর্মচারীর নাম লেখা ছিল। একই সঙ্গে ১৯৭১ সালে হত্যা করা হয়েছে এমন বুদ্ধিজীবী এবং পরবর্তী সময়ে যাদের খুঁজে পাওয়া যায়নি অর্থাৎ গুম করা হয়েছিল তাদের নামও ডায়েরিতে লেখা ছিল।
 
১৯৭১ সালে তার এসব কাজের জন্য ১৯৯৭ সালের ২৪ সেপ্টেম্বর আশরাফুজ্জামানের নামে রমনা থানায় মামলা (নং-১১৫/১৯৯৭) করা হয়। 

স্বাধীনতার পর তিনি পাকিস্তানে চলে যান এবং রেডিও পাকিস্তানে কাজ করেন। পরে তিনি নিউইয়র্কে চলে যান এবং বর্তমানে ইসলামিক সার্কেল অফ নর্থ আমেরিকার (আইসিএনএ) কুইন্স শাখার প্রধান।.

তথ্যসূত্র 

১৯৪৮-এ জন্ম
রাজাকার
জীবিত ব্যক্তি
লাহোরের ব্যক্তি
বাংলাদেশের স্বাধীনতা যুদ্ধে জড়িত ব্যক্তি
বাংলাদেশী আদালত কর্তৃক মৃত্যুদণ্ডপ্রাপ্ত আসামী
মরিন স্ট্যাপলটন

লুই মরিন স্ট্যাপলেটন (; ২১ জুন, ১৯২৫ – ১৩ মার্চ, ২০০৬) একজন মার্কিন অভিনেত্রী ছিলেন। তিনি চলচ্চিত্র, মঞ্চ ও টেলিভিশনে অভিনয় করে সুখ্যাতি অর্জন করেন। তিনি একটি একাডেমি পুরস্কার, একটি প্রাইমটাইম এমি পুরস্কার ও দুটি টনি পুরস্কার বিজয়ী, ফলে তিনি অভিনয়ের ত্রিমুকুট বিজয়ী অল্প সংখ্যক অভিনয়শিল্পীদের একজন। এছাড়া তিনি একটি বাফটা পুরস্কার ও একটি গোল্ডেন গ্লোব পুরস্কার অর্জন করেন এবং একটি গ্র্যামি পুরস্কারের মনোনয়ন লাভ করেন। ১৯৮১ সালে আমেরিকান থিয়েটার হল অফ ফেমে তার নাম অন্তর্ভুক্ত হয়।

স্ট্যাপলটন দ্য প্লেবয় অব দ্য ওয়েস্টার্ন ওয়ার্ল্ড (১৯৪৬) দিয়ে ব্রডওয়ে মঞ্চে তার কর্মজীবন শুরু করেন। এরপর তিনি দ্য রোজ ট্যাটু (১৯৫১)-এ অভিনয় করে মঞ্চনাটকে শ্রেষ্ঠ চরিত্রাভিনেত্রী বিভাগে টনি পুরস্কার ও দ্য জিঞ্জারব্রেড লেডি (১৯৭১)-এ অভিনয় করে মঞ্চনাটকে শ্রেষ্ঠ অভিনেত্রী বিভাগে টনি পুরস্কার অর্জন করেন। এছাড়া তিনি দ্য কোল্ড উইন্ড অ্যান্ড দ্য ওয়ার্ম (১৯৫৯), টয়েজ ইন দি অ্যাটিক (১৯৬০), প্লাজা সুইট (১৯৭১) ও দ্য লিটল ফক্সেস (১৯৮১)-এ অভিনয় করে আরও চারটি টনি পুরস্কারের মনোনয়ন লাভ করেন।

তিনি ঐতিহাসিক মহাকাব্যিক রেডস (১৯৮১) চলচ্চিত্রে এমা গোল্ডম্যান চরিত্রে অভিনয় করে শ্রেষ্ঠ পার্শ্ব অভিনেত্রী বিভাগে একাডেমি পুরস্কার অর্জন করেন। এছাড়া তিনি লোনলিহার্টস (১৯৫৮), এয়ারপোর্ট (১৯৭০) ও ইন্টেরিয়র্স (১৯৭৮) চলচ্চিত্রে অভিনয় করে আরও তিনটি একাডেমি পুরস্কারের মনোনয়ন লাভ করেন। তার অভিনীত অন্যান্য উল্লেখযোগ্য চলচ্চিত্র হল বাই বাই বার্ডি (১৯৬৩), প্লাজা সুইট (১৯৭১), দ্য ফ্যান (১৯৮১), কোকুন (১৯৮৫), দ্য মানি পিট (১৯৮৬) ও নাটস (১৯৮৭)।

প্রাথমিক জীবন 
স্ট্যাপলটন ১৯২৫ সালের ২১শে জুন নিউ ইয়র্কের ট্রয় শহরে জন্মগ্রহণ করেন। তার মায়ের নাম আইরিন (বিবাহপূর্ব: ওয়ালশ) এবং বাবার নাম জন পি. স্ট্যাপলেটন। তিনি এক রক্ষণশীল আইরিশ মার্কিন ক্যাথলিক পরিবারে বেড়ে ওঠেন। তার বাবা অ্যালকোহল সেবন করতেন এবং প্রায় সময়ই মাতাল থাকতেন, ফলশ্রুতিতে স্ট্যাপলটনের শিশু বয়সেই তার মা-বাবার মাঝে বিবাহবিচ্ছেদ ঘটে।

ব্যক্তিগত জীবন 
স্ট্যাপলেটনের প্রথম স্বামীর নাম ছিলো ম্যাক্স অ্যালেনটাক। তিনি ছিলেন প্রযোজক কার্মিট ব্লুমগার্ডেনের ম্যানেজার। এবং তার পরবর্তী স্বামীর ডেভি রেফায়েল ছিলেন একজন নাট্যকার। রেফায়েলের ঘরে স্ট্যাপলেটনের দুই সন্তান ছিলো। ড্যানিয়েল নামের একটি ছেলে, ও ক্যাথরিন নামের এক কন্যা।

তথ্যসূত্র

বহিঃসংযোগ 
 
 
 
 
 
 

১৯২৫-এ জন্ম
২০০৬-এ মৃত্যু
২০শ শতাব্দীর মার্কিন অভিনেত্রী
২১শ শতাব্দীর মার্কিন অভিনেত্রী
আইরিশ বংশোদ্ভূত মার্কিন ব্যক্তি
আইরিশ বংশোদ্ভূত অভিনেত্রী
মার্কিন চলচ্চিত্র অভিনেত্রী
মার্কিন টেলিভিশন অভিনেত্রী
মার্কিন মঞ্চ অভিনেত্রী
শ্রেষ্ঠ পার্শ্ব অভিনেত্রী বিভাগে একাডেমি পুরস্কার বিজয়ী
গোল্ডেন গ্লোব পুরস্কার (সেরা পার্শ্ব অভিনেত্রী - চলচ্চিত্র) বিজয়ী
ড্রামা ডেস্ক পুরস্কার বিজয়ী
টনি পুরস্কার বিজয়ী
সীমিত ধারাবাহিক বা চলচ্চিত্রে সেরা প্রধান অভিনেত্রী বিভাগে প্রাইমটাইম এমি পুরস্কার বিজয়ী
শ্রেষ্ঠ পার্শ্ব অভিনেত্রী বিভাগে বাফটা পুরস্কার বিজয়ী